b'\n_START_ARTICLE_\nGeorge al V-lea al Regatului Unit\n_START_SECTION_\nPrimii ani\n_START_PARAGRAPH_\nGeorge s-a n\xc4\x83scut pe 3 iunie 1865, la Casa Marlboro din Londra. Tat\xc4\x83l s\xc4\x83u a fost Prin\xc8\x9bul de Wales (viitorul rege Eduard al VII-lea), fiul cel mai mare al reginei Victoria \xc8\x99i al prin\xc8\x9bului Albert de Saxa-Coburg \xc8\x99i Gotha. Mama sa a fost prin\xc8\x9besa de Wales (viitoarea regin\xc4\x83 Alexandra), fiica cea mai mare a regelui Christian al IX-lea al Danemarcei._NEWLINE_A fost botezat \xc3\xaen Capela privat\xc4\x83 din Castelul Windsor, la 7 iulie 1865. Fiind copilul mai mic al prin\xc8\x9bului de Wales, nu era de a\xc8\x99teptat ca George s\xc4\x83 devin\xc4\x83 rege, deoarece fratele s\xc4\x83u mai mare, Albert era al doilea \xc3\xaen linia de succesiune la tron dup\xc4\x83 tat\xc4\x83l lor._NEWLINE_Av\xc3\xa2nd \xc3\xaen vedere c\xc4\x83 George s-a n\xc4\x83scut la doar cincisprezece luni dup\xc4\x83 fratele s\xc4\x83u, prin\xc8\x9bul Albert Victor, s-a decis ca cei doi fra\xc8\x9bi s\xc4\x83 fie educa\xc8\x9bi \xc3\xaempreun\xc4\x83. Prin\xc8\x9bul de Wales l-a numit pe John Neale Dalton ca tutore. Pentru c\xc4\x83 tat\xc4\x83l lor credea c\xc4\x83 "cea mai bun\xc4\x83 cale de formare pentru orice b\xc4\x83iat" easte Marina Militar\xc4\x83, \xc3\xaen septembrie 1877 cei doi fra\xc8\x9bi au \xc3\xaenceput formarea la nava HMS Britannia, la Dartmouth. Apoi, timp de trei ani din 1879, cei doi fra\xc8\x9bi regali au servit pe HMS Bacchante, \xc3\xaenso\xc8\x9bi\xc8\x9bi de Dalton. C\xc3\xa2nd au revenit \xc3\xaen Marea Britanie, fra\xc8\x9bii au fost separa\xc8\x9bi; Albert Victor a intrat la Trinity College, Cambridge \xc8\x99i George s continuat \xc3\xaen Marina Regal\xc4\x83. El a c\xc4\x83l\xc4\x83torit \xc3\xaen lume \xc8\x99i a vizitat mai multe zone ale Imperiului Britanic, servind \xc3\xaen mod activ \xc3\xaen Marina Militar\xc4\x83, p\xc3\xa2n\xc4\x83 la ultima sa comand\xc4\x83 \xc3\xaen 1891. De atunci, rangul s\xc4\x83u naval a fost \xc3\xaen mare m\xc4\x83sur\xc4\x83 de onoare.\n_START_SECTION_\nC\xc4\x83s\xc4\x83toria\n_START_PARAGRAPH_\n\xc3\x8en timpul serviciului \xc3\xaen Marina Militar\xc4\x83, prin\xc8\x9bul George s-a \xc3\xaendr\xc4\x83gostit de fiica unchiului s\xc4\x83u prin\xc8\x9bul Alfred, Duce de Edinburgh, veri\xc8\x99oara sa, Maria de Edinburgh. Bunica sa, tat\xc4\x83l \xc8\x99i unchiul erau de acord \xc3\xaens\xc4\x83 mama sa \xc8\x99i Ducesa de Edinburgh s-au \xc3\xaempotrivit. Mama sa, prin\xc8\x9besa de Wales, s-a g\xc3\xa2ndit c\xc4\x83 familia era prea  filogerman\xc4\x83 \xc8\x99i Ducesei de Edinburgh nu \xc3\xaei pl\xc4\x83cea Anglia. C\xc3\xa2nd George a cerut-o \xc3\xaen c\xc4\x83s\xc4\x83torie, Maria a refuzat, sf\xc4\x83tuit\xc4\x83 de mama ei. Mai t\xc3\xa2rziu a devenit regin\xc4\x83 a Rom\xc3\xa2niei._NEWLINE_\xc3\x8en 1891, fratele s\xc4\x83u Albert Victor s-a logodit cu veri\xc8\x99oara sa, Mary de Teck, singura fiic\xc4\x83 a prin\xc8\x9bului Francis, Duce de Teck \xc8\x99i a prin\xc8\x9besei Mary Adelaide de Cambridge. \xc8\x98ase s\xc4\x83pt\xc4\x83m\xc3\xa2ni mai t\xc3\xa2rziu, prin\xc8\x9bul Albert a murit de pneumonie, l\xc4\x83s\xc3\xa2ndu-l pe George al doilea mo\xc8\x99tenitor la tronul britanic. Aceast lucru a \xc3\xaencheiat cariera lui George \xc3\xaen Marin\xc4\x83 el asum\xc3\xa2ndu-\xc8\x99i un rol politic._NEWLINE_Regina Victoria l-a convins pe George s\xc4\x83 o cear\xc4\x83 \xc3\xaen c\xc4\x83s\xc4\x83torie pe prin\xc8\x9besa Mary de Teck, care a acceptat. C\xc4\x83s\xc4\x83toria a fost reu\xc8\x99it\xc4\x83 \xc8\x99i \xc3\xaen toat\xc4\x83 via\xc8\x9ba lor de cuplu au existat scrisori de iubire. C\xc4\x83s\xc4\x83toria a avut loc la 6 iulie 1893 la Capela Regal\xc4\x83 de la Palatul St James din Londra. The Times a sus\xc8\x9binut c\xc4\x83 la nunt\xc4\x83, mul\xc8\x9bimea putea s\xc4\x83-l confunde pe prin\xc8\x9bul George cu Nicolae al Rusiei (mai t\xc3\xa2rziu, \xc8\x9aarul Nicolae al II-lea), din cauza b\xc4\x83rbii \xc8\x99i din cauza hainelor. Figura lor facial\xc4\x83 era diferit\xc4\x83 doar de aproape.\n_START_SECTION_\nDuce de York\n_START_PARAGRAPH_\nLa 24 mai 1892 Regina Victoria l-a numit pe George, Duce de York, Conte de Inverness \xc8\x99i Baron de Killarney. Dup\xc4\x83 c\xc4\x83s\xc4\x83toria cu George, prin\xc8\x9besa Mary de Teck a devenit Duces\xc4\x83 Regal\xc4\x83 de York._NEWLINE_Ducele \xc8\x99i Ducesa de York au tr\xc4\x83it \xc3\xaen principal la casa din York, o cas\xc4\x83 relativ mic\xc4\x83 \xc3\xaen Sandringham, Norfolk unde aveau un mod de via\xc8\x9b\xc4\x83 mai degrab\xc4\x83 asem\xc4\x83n\xc4\x83tor cu al unei familii din mica burghezie dec\xc3\xa2t al unei familii regale.  George a preferat o via\xc8\x9b\xc4\x83 simpl\xc4\x83, lini\xc8\x99tit\xc4\x83, \xc3\xaen contrast cu p\xc4\x83rin\xc8\x9bii s\xc4\x83i._NEWLINE_ _NEWLINE_George a fost un bine cunoscut colec\xc8\x9bionar de timbre \xc8\x99i a jucat un rol important \xc3\xaen constituirea Colec\xc8\x9biei Regale de Filatelie. Entuziasmul lui pentru timbre a fost denigrat de c\xc4\x83tre intelectualitate._NEWLINE_Randolph Churchill a sus\xc8\x9binut c\xc4\x83 George a fost un tat\xc4\x83 strict, \xc3\xaen m\xc4\x83sura \xc3\xaen care copiii s\xc4\x83i au fost terifia\xc8\x9bi de el. George \xc8\x99i Mary au avut cinci fii \xc8\x99i o fiic\xc4\x83._NEWLINE_La moartea reginei Victoria la 22 ianuarie 1901, tat\xc4\x83l lui George a urcat pe tronul britanic ca regele Eduard al VII-lea iar George a mo\xc8\x99tenit titlul de Duce de Cornwall \xc8\x99i Duce de Rothesay. \xc3\x8en 1901, George \xc8\x99i Mary au f\xc4\x83cut turul Imperiului britanic. Turul lor a inclus Africa de Sud, Canada, Noua Zeeland\xc4\x83. \xc3\x8en Australia, Ducele a deschis prima sesiune a parlamentului australian._NEWLINE_ La 9 noiembrie 1901, George a fost numit Prin\xc8\x9b de Wales \xc8\x99i Conte de Chester.\n_START_SECTION_\nRege al Imperiului\n_START_PARAGRAPH_\nLa 6 mai 1910, Eduard al VII-lea a murit iar Prin\xc8\x9bul de Wales a devenit regele George al V-lea._NEWLINE_\xc3\x8en 1911, regele \xc8\x99i regina au c\xc4\x83l\xc4\x83torit \xc3\xaen India unde a avut loc ceremonia de \xc3\xaencoronare ca \xc3\xaemp\xc4\x83rat \xc8\x99i \xc3\xaemp\xc4\x83r\xc4\x83teas\xc4\x83 a Indiei. Apoi, cuplul imperial a c\xc4\x83l\xc4\x83torit prin India; George a profitat de ocazie \xc8\x99i a mers la v\xc3\xa2n\xc4\x83toare de tigrii, \xc3\xaempu\xc8\x99c\xc3\xa2nd 21._NEWLINE__NEWLINE_Din 1914 p\xc3\xa2n\xc4\x83 \xc3\xaen 1918 \xc3\xaen timpul Primului R\xc4\x83zboi Mondial, Marea Britanie a intrat \xc3\xaen r\xc4\x83zboi contra Germaniei. Kaiserul Germaniei, William al II-lea, era veri\xc8\x99orul primar al regelui. Regina Mary, de\xc8\x99i britanic\xc4\x83 ca \xc8\x99i mama sa, era fiica Ducelui de Teck, descendent al conduc\xc4\x83torilor germani ai Casei de W\xc3\xbcrttemberg._NEWLINE__NEWLINE_Bunicul patern era Prin\xc8\x9bul Albert de Saxa-Coburg \xc8\x99i Gotha; regele \xc8\x99i copiii lui purtau titlul de Prin\xc8\x9b \xc8\x99i Prin\xc8\x9bes\xc4\x83 de Saxa-Coburg \xc8\x99i Gotha \xc8\x99i Duce \xc8\x99i Duces\xc4\x83 de Saxonia. La 17 iulie 1917, George V schimb\xc4\x83 denumirea Casei Regale britanice din Casa de Saxa-Coburg \xc8\x99i Gotha \xc3\xaen Casa de Windsor, pentru a menaja sentimentele britanicilor. A adoptat \xc3\xaen mod specific Windsor ca nume de familie pentru to\xc8\x9bi descenden\xc8\x9bii reginei Victoria care tr\xc4\x83iau \xc3\xaen Marea Britanie cu excep\xc8\x9bia femeilor care s-au c\xc4\x83s\xc4\x83torit \xc3\xaen alte familii \xc8\x99i descenden\xc8\x9bii lor._NEWLINE_Astfel, peste noapte, veri\xc8\x99orul s\xc4\x83u, Prin\xc8\x9bul Louis de Battenberg, a devenit Louis Mountbatten, Marchiz de Milford Haven, \xc3\xaen timp ce cumnatul s\xc4\x83u, Ducele de Teck, a devenit Adolphus Cambridge, Marchiz de Cambridge. Al\xc8\x9bii cum ar fi Prin\xc8\x9besa Marie Louise de Schleswig-Holstein \xc8\x99i Prin\xc8\x9besa Helena Victoria de Schleswig-Holstein, au \xc3\xaencetat s\xc4\x83-\xc8\x99i mai foloseasc\xc4\x83 \xc3\xaen titlu denumirile teritoriale. Regele a restric\xc8\x9bionat titlul de "Alte\xc8\x9ba Sa Regal\xc4\x83" pentru copiii suveranului, copiii copiilor suveranului iar pentru cel mai mare fiu al suveranului titlul de Prin\xc8\x9b de Wales._NEWLINE_C\xc3\xa2nd \xc8\x9aarul Nicolae al II-lea, veri\xc8\x99orul primar al regelui (mamele lor erau surori) a fost r\xc4\x83sturnat \xc3\xaen urma Revolu\xc8\x9biei Ruse din 1917, guvernul britanic a oferit azil pentru \xc8\x9aar \xc8\x99i familia lui dar \xc3\xaenr\xc4\x83ut\xc4\x83\xc8\x9birea condi\xc8\x9biilor pentru poporul britanic \xc8\x99i temerile c\xc4\x83 revolu\xc8\x9bia ar putea ajunge \xc8\x99i \xc3\xaen Insulele Britanice, l-au determinat pe George s\xc4\x83 cread\xc4\x83 c\xc4\x83 prezen\xc8\x9ba Romanovilor ar putea p\xc4\x83rea inadecvat\xc4\x83 \xc3\xaen condi\xc8\x9biile date._NEWLINE_\xc8\x9aarul \xc8\x99i familia sa au r\xc4\x83mas \xc3\xaen Rusia \xc8\x99i au fost uci\xc8\x99i de bol\xc8\x99evicii revolu\xc8\x9bionari \xc3\xaen 1918. Anul urm\xc4\x83tor, mama lui Nicolae al II-lea (m\xc4\x83tu\xc8\x99a lui George) Maria Feodorovna \xc8\x99i al\xc8\x9bi membri ai familiei imperiale ruse extinse au fost salva\xc8\x9bi din Crimeea de o nav\xc4\x83 britanic\xc4\x83. La dou\xc4\x83 luni dup\xc4\x83 terminarea r\xc4\x83zboiului, fiul cel mic al regelui, Prin\xc8\x9bul John a murit la v\xc3\xa2rsta de 13 ani._NEWLINE_Rela\xc8\x9bia lui George cu mo\xc8\x99tenitorul s\xc4\x83u, Prin\xc8\x9bul Eduard, s-a deteriorat \xc3\xaen ultimii ani ai vie\xc8\x9bii regelui. George era \xc3\xaengrozit de problemele lui Eduard cu mai multe femei c\xc4\x83s\xc4\x83torite, \xc8\x99i era reticent \xc3\xaen a-l vedea pe Eduard mo\xc8\x99tenind coroana. \xc3\x8en contrast, \xc3\xael g\xc4\x83sea potrivit pe cel de-al doilea fiu al s\xc4\x83u, Prin\xc8\x9bul Albert (mai t\xc3\xa2rziu George VI) \xc8\x99i pe nepoata sa cea mare, Elisabeta. \xc3\x8ei spunea nepoatei sale "Lilibet" iar ea \xc3\xaei spunea "Grandpa England"._NEWLINE_Primul R\xc4\x83zboi Mondial \xc8\x99i-a pus amprenta asupra s\xc4\x83n\xc4\x83t\xc4\x83\xc8\x9bii regelui iar fumatul excesiv a dus la probleme de respira\xc8\x9bie. A suferit de emfizem, bron\xc8\x99it\xc4\x83, boli cronice obstructive pulmonare \xc8\x99i pleurezie. \xc3\x8en 1928, a c\xc4\x83zut serios bolnav \xc8\x99i pentru urm\xc4\x83torii doi ani, fiul s\xc4\x83u Eduard a preluat multe din \xc3\xaendatoririle regelui. Regele George V a murit la 20 ianuarie 1936 la 11:55 p.m.'